સુખપુર ગામ પંચમહાલ જિલ્લાના ગોધરા તાલુકાના ગોઠડા પંચાયત હેઠળ આવે છે. મહીસાગર નદીને કિનારે ક્વોરીઓના સામ્રાજ્ય વચ્ચે આવેલા સુખપુર જેવાં અનેક ગામની કહાની કરુણતાથી ભરેલી છે. પથ્થરની ક્વોરીઓના કારણે આ ગામના લોકોનું જીવન દુષ્કર બની ગયું છે. ક્વોરીઓમાં કરવામાં આવતા ઊંચી તીવ્રતાના ગેરકાયદે વિસ્ફોટને કારણે ગામનાં અનેક કાચાં-પાકાં મકાનો ભયગ્રસ્ત બન્યાં છે. ક્વોરીમાંથી ઊડતા નાના પથ્થરો અને રાખને કારણે આસપાસની ખેતીલાયક જમીન બરબાદ થઈ ગઈ છે અને ગામલોકો શ્વાસ અને ફેફસાંની બીમારીઓનો મોટા પ્રમાણમાં શિકાર બની રહ્યા છે. રાખવાળો ચારો ખાવાથી પશુઓનાં પણ અણધાર્યા મોત નીપજી રહ્યાં છે. આ બધી વિસંગતતાઓ વચ્ચે વહીવટીતંત્ર આંખ આડા કાન કરીને તમાશો જોઈ રહ્યું છે. ક્વોરી માલિકો પૈસાના જોરે નિયમોની ઐસી-તૈસી કરીને લોકો અને પશુ-પંખીનાં જીવન તથા પર્યાવરણ સાથે અટકચાળાં કરી રહ્યાં છે.